אלי גרונר

אלי גרונר, 2017
אליהו דוד (אלי) גרונר (נולד ב-2 בספטמבר 1970) הוא מנכ"ל משרד ראש הממשלה לשעבר. מכהן כמנכ"ל זרוע החדשנות של קוק תעשיות בישראל.

==ביוגרפיה==
גרונר נולד בארצות הברית וגדל בעיר בינגהמטון שבמדינת ניו יורק. ביולי 1985 עלה עם משפחתו לישראל. למד במכינת בני דוד בעלי. ב-1989 התגייס לצה"ל, שירת כלוחם בחטיבת הצנחנים ונבחר להיות קשרו של מפקד החטיבה משה יעלון. בשירות המילואים לחם במלחמת לבנון השנייה. ב-1996 סיים תואר ראשון במדע המדינה ותקשורת באוניברסיטת בר-אילן. עבד ביחידת הדוברות של עיריית ירושלים. באותה שנה החל לעבוד כעיתונאי ב"ג'רוזלם פוסט", בתחילה כיסה את תחום הכדורסל וענייני ירושלים, שימש עורך המוסף המקומי של אזור ירושלים בעיתון, עבד ככתב בדסק הכלכלה ולאחר מכן הקים את הדסק הכלכלי של אתר האינטרנט של העיתון.

בשנים 2001 עד 2003 למד מנהל עסקים באוניברסיטת ניו יורק. במהלך לימודיו עבד בקיץ 2002 כמתמחה בחברת ליהמן ברדרס. ב-2003 החל לעבוד כיועץ בחברת הייעוץ האסטרטגי מקינזי ושימש בה ראש צוות בכיר. הוא גם שימש כחלק מצוות הפנים הדרכתי בחברה עבור יועצים צעירים. ב-2009 מונה לעוזר בכיר ליו"ר חברת תנובה, זהבית כהן. באוקטובר 2011 מונה לציר הכלכלי בשגרירות ישראל בוושינגטון וכיהן בתפקיד עד אוקטובר 2014. גרונר הוביל את הארכת הערבויות והמאמץ להפחית את הקיצוץ בסיוע לישראל כחלק מקיצוץ רוחבי שנעשה בארצות הברית. כששב לארץ, שימש גרונר יועץ לחברת טכנולוגיית מידע UST גלובל להקמת סניף בישראל.

במאי 2015 הודיע ראש הממשלה, בנימין נתניהו, על מינויו למנכ"ל משרד ראש הממשלה, וביוני אושר מינויו בממשלה. ב-28 במאי 2018 הודיע על כוונתו לסיים את תפקידו באוגוסט 2018.

לאחר פרישתו מונה למנהל זרוע החדשנות בישראל של חברת קוק תעשיות.

גרונר היה חבר נבחרת ישראל בסופטבול וזכה עמה במדליית ארד במשחקי המכביה ה-14 ב-1993. כמו כן היה הקפטן של קבוצת ירושלים ביג בלו מליגת הפוטבול הישראלית. ב-2010 נבחר להיכל התהילה של הליגה, עמו נבחרו גם ארי הרו ורון דרמר.

הוא חבר בוועדה המייעצת בישראל של קרן וקסנר.

== חיים אישיים ==
הוא נשוי לתמר ואב לחמישה, מתגורר באלעזר שבגוש עציון.

==קישורים חיצוניים==

* [http://www.pmo.gov.il/BranchesAndUnits/direcgeneral/Pages/direct.aspx אלי גרונר] באתר משרד ראש הממשלה
* 
* [http://www.jpost.com/Israel-News/Politics-And-Diplomacy/Former-Post-staffer-Eli-Groner-named-PMO-director-general-403780 Former Post staffer Eli Groner named PMO director-general], אתר ג'רוזלם פוסט, 21 במאי 2015
* 
* [http://www.stocknewsnow.com/commentary/NEWSID27062014100226/SNNLive-Eli-Groner-Minister-of-Economic-Affairs-to-the-US Eli Groner, Minister of Economic Affairs to the United States, “Israel is a Great Opportunity for Value Investors”], אתר Stock News Now, 11 בספטמבר 2012
* 
* [https://www.youtube.com/watch?v=_lXzPdn7uLk נאום בפני ועידת AIPAC 2012], אתר יוטיוב, 4 במרץ 2012
* [http://www.jpost.com/Opinion/Gas-pains-407042 מאמר מערכת של ה-Jpost בנושא הגז הטבעי], אתר ג'רוזלם פוסט, 24 ביוני 2015
* 
* אמיר לוי, [https://mida.org.il/2017/12/31/המוציא-לפועל-השנה-של-אלי-גרונר/ המוציא לפועל: השנה של אלי גרונר], אתר מידה, 31 בדצמבר 2017

==הערות שוליים==

קטגוריה:מנכ"לי משרד ראש הממשלה
קטגוריה:עובדי משרד האוצר
קטגוריה:דיפלומטים ישראלים
קטגוריה:סגל הג'רוזלם פוסט
קטגוריה:שחקני סופטבול
קטגוריה:בוגרי אוניברסיטת בר-אילן
קטגוריה:בוגרי אוניברסיטת ניו יורק
קטגוריה:ישראלים ילידי ארצות הברית
קטגוריה:עולים בשנות ה-1980
קטגוריה:בוגרי מכינה קדם-צבאית בני דוד
קטגוריה:חברי הוועדה המייעצת בישראל של קרן וקסנר
קטגוריה:אלעזר (יישוב): אישים
קטגוריה:ישראלים שנולדו ב-1970